**EELNÕU 2022/89**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon | X |
| revisjonikomisjon |  |
| sotsiaalkomisjon | JK |

**VILJANDI LINNAVOLIKOGU**

MÄÄRUS

### 16. juuni 2022 nr

Eluruumi alaliste kulude piirmäärad

toimetulekutoetuse arvestamisel

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja sotsiaalhoolekande seaduse § 133 lõike 6 alusel.

### ****§ 1.**** Üldosa

1. Toimetulekutoetust on õigus saada üksi elaval isikul või perekonnal, kelle kuu netosissetulek pärast sotsiaalhoolekande seaduse § 133 lõigetes 5 ja 6 sätestatud tingimusel arvestatud eluruumi alaliste kulude maha arvamist on alla kehtestatud toimetulekupiiri.
2. Toimetulekutoetuse määramisel võetakse arvesse elamuseaduse § 7 lõike 1 punkti 2 alusel kehtestatud eluruumi sotsiaalselt põhjendatud normi ulatuses eluruumi tegelikud kulud, kuid mitte üle linnavolikogu poolt käesolevas määruses kehtestatud piirmäärade.

**§ 2. Eluruumi alaliste kulude piirmäärad**

Kehtestada Viljandi linnas toimetulekutoetuse arvestamisel alalise eluruumi alaliste kulude piirmäärad alates 01.07.2022 järgmiselt:

1. üür kuni 12 eurot ühe normpinna m² kohta kalendrikuus;
2. eluaseme soetamiseks võetud laenu tagasimakse (sh laenu põhiosa, intress ja kohustuslik varakindlustusmakse) kuni 12 eurot ühe normpinna m² kohta kalendrikuus;
3. korterelamu haldamise kulu, sealhulgas remondiga seotud kulu kuni 6 eurot ühe normpinna m² kohta kalendrikuus;
4. korterelamu renoveerimiseks võetud laenu tagasimakse kuni 6 eurot ühe normpinna m² kohta kalendrikuus;
5. veevarustuse ja reovee ärajuhtimise teenuste maksumus kuni 5 m³ ühe elaniku kohta kalendrikuus;
6. soojaveevarustuseks tarbitud soojusenergia või kütuse maksumus kuni 25 eurot ühe elaniku kohta kalendrikuus;
7. kütteks tarbitud soojusenergia või kütuse maksumus (arvesse võetakse vaid ühte kütteliiki): kaugküttega, kaugkütteta ja elektriküttega eluruumide puhul olenemata kütuseliigist kuni 9 eurot ühe normpinna m² kohta kalendrikuus. Kaugkütteta eluruumis mitte rohkem kui 1000 eurot kalendriaastas. Kütuse ostmisel arvestatakse toimetulekuarvestuse sisse kuludokumendid, mis on ostetud taotluse esitamise eelsel või taotluse esitamise kalendrikuul;
8. elektrienergia tarbimisega seotud kulu kuni 60 eurot üheliikmelise pere kohta kalendrikuus ning kuni 45 eurot iga järgneva pereliikme kohta kalendrikuus;
9. majapidamisgaasi ühe ballooni maksumus perekonna kohta 2 kalendrikuu jooksul;
10. maamaksukulud kolmekordse eluruumi normpinna ulatuses kalendriaastas;
11. hoone kindlustuse kulud kuni 0,50 eurot eluruumi ühe normpinna m² kohta kalendrikuus;
12. olmejäätmete veo kulud kuni 10 eurot ühe elaniku kohta kalendrikuus.

**§ 3.** Tunnistada kehtetuks Viljandi Linnavolikogu 26.11.2020 määrus nr 92 “Eluruumi alaliste kulude piirmäärade kehtestamine toimetulekutoetuse määramisel”.

**§ 4.** Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja(d): Karin Kiis

**Esitatud:** 30.05.2022

**Esitaja:** Viljandi Linnavalitsus **Ettekandja:** Kristjan Mändmaa

**Lk arv:** 5

**Hääletamine:** poolthäälteenamus

Seletuskiri

**Eluruumi alaliste kulude piirmäärad toimetulekutoetuse arvestamisel**

Eelnõu eesmärk on tagada riigi poolt kehtestatud toimetulekupiir toimetulekutoetuse taotlejatele.

Kohaliku omavalitsuse korralduse seaduse **§ 22 lõike** 1 punkti 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine. Toimetulekutoetus on riiklik toetus, kuid **sotsiaalhoolekande seaduse (SHS) § 133** lõige 6 näeb ette, et kohaliku omavalitsuse volikogu kehtestab toimetulekutoetuse määramiseks sama paragrahvi lõikes 5 nimetatud kulude piirmäärad, mis tagavad isiku inimväärse äraelamise.

SHS § 133 lg 5 Arvestades käesoleva paragrahvi lõike 6 alusel kehtestatud piirmäärasid ja elamuseaduse § 7 lõike 1 punkti 2 alusel kehtestatud eluruumi sotsiaalselt põhjendatud normi või perekonnaliikmete arvu, võetakse toimetulekutoetuse arvestamisel arvesse järgmised jooksval kuul tasumisele kuuluvad eluasemekulud:

1. üür;
2. korterelamu haldamise kulu, sealhulgas remondiga seotud kulu;
3. korterelamu renoveerimiseks võetud laenu tagasimakse;
4. veevarustuse ja reovee ärajuhtimise teenuste maksumus;
5. soojaveevarustuseks tarbitud soojusenergia või kütuse maksumus;
6. kütteks tarbitud soojusenergia või kütuse maksumus;
7. elektrienergia tarbimisega seotud kulu;
8. majapidamisgaasi maksumus;
9. maamaksukulu, mille arvestamise aluseks on kolmekordne elamualune pind;
10. hoonekindlustuse kulu;
11. olmejäätmete veo tasu.

Sotsiaalhoolekande seaduse § 133 lõiget 5 muudetakse punktiga 11, mille kohaselt on võimalik eluasemekuluna arvesse võtta ka eluaseme soetamiseks võetud laenu tagasimakset, mis sisaldab ka laenu intressi ja kohustusliku eluasemekindlustuse makset.

Toimetulekutoetuse regulatsiooni muutmise eesmärk on toetada eluaseme soetamiseks laenu võtnud peresid sarnastel alustel nende peredega, kes tasuvad igakuiselt eluaseme kasutamise eest üüri, vähendades nii majanduslike raskuste ulatust (sh täiendavate võlgnike lisandumist) ja vältides eluaseme kaotamist.

Muudatuste eesmärk on muuta toimetulekutoetuse süsteemi nii, et tagada vähekindlustatud perede parem majanduslik toimetulek olukorras, kus pere on sattunud näiteks töötuks jäämise tõttu majanduslikesse raskustesse ning neil on vaja tasuda ka eluasemega seotud eluasemelaenu tagasimakseid.

Vastavalt SHS § 133 lõikele 6 tuleb kohaliku omavalitsuse üksustel kehtestada toimetulekutoetuse määramiseks sama paragrahvi lõikes 5 nimetatud kulude piirmäärad, mis tagavad isiku ja tema perekonnaliikmete inimväärse äraelamise. Sellest tulenevalt peab kohalik omavalitsus kehtestama piirmäära ka eluaseme soetamiseks võetud laenu tagasimaksele. Eluasemelaenu tagasimakse koosneb laenu põhiosast, intressist ja kohustuslikust varakindlustusmaksest. See tähendab, et eluasemelaenu tagasimaksele tuleb kehtestada üks piirmäär arvestades piirmäära summas nii laenu põhiosa, intresse ja kohustusliku eluasemekindlustust.

Regulatsiooni paindlikkuse suurendamise eesmärk on toetada laenuga soetatud pinnal elavaid abivajajaid üüri pinnal elavate abivajajatega samadel alustel. Keskmine üür 2020. aasta Maksu ja Tolliameti andmetel oli 300 € ning eluaseme soetamisega seotud igakuine laenu tagasimakse oli 315 €, mistõttu on mõistlik nende kululiikide hüvitamisel lähtuda samadest tingimustest. Seega võiks toimetulekutoetuse raames üüri piirmäär ehk ruutmeetrile kehtestatud hind olla võrdne eluaseme soetamiseks võetud laenu tagasimaksele (koos intressi ja kohustusliku eluasemekindlustuse maksega) kehtestatud piirmääraga.

Sellisel juhul ei tehta vahet üüril ja pangalaenu tagasimaksel ning mõlema hüvitise arvutamise aluseks on pereliikmete arv, ühele liikmele ette nähtud sotsiaalselt põhjendatud norm (vastavalt elamuseaduse § 7 lg 1 p 3) ja kohaliku omavalitsuse kehtestatud piirmäär (EUR/m²).

Sarnaselt üürikulude arvesse võtmisega toimetulekutoetuse arvestamisel, ei pruugi ka eluaseme soetamiseks võetud laenu tagasimakse koos intressi ja kohustusliku eluasemekindlustuse maksega saada eluasemekulude hulgas arvesse võtta täies ulatuses, vaid osaliselt.

Eluaseme soetamiseks võetud laenu tagasimakseid võetakse toimetulekutoetuse arvestamisel arvesse kuni kuus kuud kalendriaasta jooksul. Eluaseme soetamiseks võetud laenu tagasimaksete puhul on lähtutud sellest, et hätta sattumise korral asub riik ajutiselt inimest toetama laenu tagasimaksetega, kuid sellest ei saa kujuneda alaline meede eluaseme soetamiseks. Kuuekuuline periood, mida on võimalik kasutada järjest või hajutatuna aasta jooksul, on kooskõlas nii keskmise toimetulekutoetuse saamise kordade arvuga kui ka Eesti Töötukassa statistikaga

Muudatuse jõustumine on planeeritud 1. juuli 2022.Sotsiaalteenuste ja -toetuste andmeregistri (STAR) esialgne arendus valmib 1. juuliks 2022.

SHS § 133 lg 6 kohaselt kehtestab kohaliku omavalitsuse üksus toimetulekutoetuse määramiseks § 133 lg 5 nimetatud kulude piirmäärad, mis tagavad isiku ja tema perekonnaliikmete inimväärse äraelamise (ehk siis tagaks peale eluasemekulude katmist toimetulekupiiri ulatuses vahendite jäämise). Kohaliku omavalitsuse üksus vaatab kehtestatud piirmäärad vähemalt üks kord aastas üle ning vajaduse korral kehtestab uued piirmäärad. Käesoleva aasta piirmäärad vaadati üle ja kinnitati 2021 aasta detsembrikuus. Siiani kõrgema piirmäära vajadus puudus, kuid hinnatõus on praeguseks osutunud ootamatult kiireks ning tekitanud vajaduse taas tõsta eluasemekulude piirmäärasid.

Näiteks AS ESRO soojusenergia müügihind oli detsembris 2021 koos käibemaksuga 63,97 €/MWh, alates 01.05.2022 on piirhind koos käibemaksuga 91,30 €/MWh. (info Esro kodulehelt). Kui detsembris 2021 oli keskmine ruutmeetri üürihind 8 eurot, siis aprillis 2022 on see juba 9,1 eurot (KV.ee kodulehe hinnastatistika). Eeldada võib, et üürihind jätkab tõusu, sest seoses Ukraina sõjaga on üüripindade nõudlus oluliselt kasvanud.

Küttematerjali osas teeme ettepaneku tõsta kalendriaastas kokku arvesse minevat summat ning mõnevõrra ka ruutmeetri juures arvestatavat piirhinda. Kuni 9 eurot ühe normpinna m² kohta kalendrikuus arvesse minev summa tagab inimesele enam, kui ühe kalendrikuu küttepuude kulu. Küttepuude ostmist on võimalik hajutada ja planeerida, teiste eluasemekulude nagu näiteks elektrikulu, kaugküttekulu jms on konkreetselt ühel kuul tarbitud teenuste kulu, mille maksetähtaeg on määratud. Sotsiaalseadustiku üldosa seaduse § 5 lg 1 kohaselt on isikul esmane vastutus teda ohustavate sotsiaalsete riskidega toimetulekul. Lisaks on võimalik kulude hajutamise ja toimetulekuvõime tõstmiseks abi saada sotsiaalametist. SHS § 134  lg 31 p 2 tagab kohaliku omavalitsuse üksus toimetulekutoetuse saajale toetavad tugiteenused, mis parandavad isiku toimetuleku- ja majandamisoskusi.

SHS § 131 lg 1 kohaselt on toimetulekutoetuse eesmärk isikute iseseisvat toimetulekut soodustava ajutise abimeetmena leevendada abi vajavate isikute ja perekondade materiaalset puudust, tagades minimaalsed vahendid esmavajaduste rahuldamiseks. SHS § 131 lg 2 ütleb, et toimetulekutoetust õigus saada üksi elaval isikul või perekonnal, kelle kuu netosissetulek pärast sotsiaalhoolekande seaduse § 133 lõigetes 5 ja 6 sätestatud tingimustel arvestatud eluasemekulude mahaarvamist on alla kehtestatud toimetulekupiiri. Seega tagasiulatuvaid otsuseid, et mõne kululiigi kulutusi arvestada tagasiulatuvalt mitu kuud, ei ole seadus ette näinud.

Käesoleva määrusega tehakse ettepanek muuta järgmisi punkte:

1. üür kuni 12 eurot ühe normpinna m² kohta kalendrikuus (eelnev 9 eurot kalendrikuus);
2. eluaseme soetamiseks võetud laenu tagasimakse (s.h laenu põhiosa, intress ja kohustuslik varakindlustusmakse) kuni 12 eurot ühe normpinna m² kohta kalendrikuus (uus kululiik);
3. korterelamu haldamise kulu, sealhulgas remondiga seotud kulu kuni 6 eurot ühe normpinna m² kohta kalendrikuus (eelnev 4 eurot kalendrikuus);
4. korterelamu renoveerimiseks võetud laenu tagasimakse kuni 6 eurot ühe normpinna m² kohta kalendrikuus (eelnev 4 eurot kalendrikuus);
5. veevarustuse ja reovee ärajuhtimise teenuste maksumus kuni 5 m³ ühe elaniku kohta (jääb samaks, aastas alguses sai kandi võtta piirmäära tõstetud);
6. soojaveevarustuseks tarbitud soojusenergia või kütuse maksumus kuni 25 eurot ühe elaniku kohta kalendrikuus (eelnev 21 eurot kalendrikuus);
7. kütteks tarbitud soojusenergia või kütuse maksumus (arvesse võetakse vaid ühte kütteliiki): kaugküttega, kaugkütteta ja elektriküttega eluruumide puhul olenemata kütuseliigist kuni 9 eurot ühe normpinna m² kohta kalendrikuus (eelnev 6 eurot normpinna ruutmeetri kohta kuus). Kaugkütteta eluruumis mitte rohkem kui 1000 eurot kalendriaastas. Kütuse ostmisel arvestatakse toimetulekuarvestuse sisse kuludokumendid, mis on ostetud taotluse esitamise eelsel või taotluse esitamise kalendrikuul (eelnev 700 eurot kalendriaastas);
8. elektrienergia tarbimisega seotud kulu kuni 60 eurot üheliikmelise pere kohta kalendrikuus ning kuni 45 eurot iga järgneva pereliikme kohta kalendrikuus (eelnev 50 eurot pere esimene liikme ja 35 eurot iga järgnev liikme kohta kalendrikuus);
9. hoone kindlustuse kulud kuni 0,50 eurot eluruumi ühe normpinna m² kohta kalendrikuus (eelnev 0,30 eurot kalendrikuus);
10. olmejäätmete veo kulud kuni 10 eurot ühe elaniku kohta kalendrikuus (eelnev 9 eurot kalendrikuus).

Muutmata jääksid järgnevad kulud, kuna need ei ole seotud konkreetse rahalise summaga ning nendes kululiikide juures on siiani piirmäär kulu ära katnud:

1. veevarustuse ja reovee ärajuhtimise teenuste maksumus kuni 5 m³ ühe elaniku kohta;
2. majapidamisgaasi ühe ballooni maksumus perekonna kohta 2 kalendrikuu jooksul;
3. maamaksukulud kolmekordse eluruumi normpinna ulatuses kalendriaastas.

Toimetulekutoetuse eesmärk on tagada minimaalsed vahendid esmavajaduste rahuldamiseks ühe kalendrikuu lõikes. Abivajaduse korral on abi vajaval isikul võimalus pöörduda igal kalendrikuul toetuse saamiseks sotsiaalametisse.

Toimetulekupiiri tõstmisega seonduvate kulude katmine tagatakse riigieelarvest eraldatud toimetulekutoetuse vahenditest.

(allkirjastatud digitaalselt)

Karin Kiis

täisealiste heaolu teenistuse juht